
ด้วยระหว่างเดือนมกราคม – เมษายน ของทุกปีเป็น
ระยะเวลาที่ผู้มีหน้าที่ต้องชำระภาษี ในเขตพื้นที่ตำบลมะม่วงสองต้นโดยต้องยื่นแบบแสดงรายการเพื่อเสียภาษีต่าง ๆ และชำระภาษี ณ ที่ทำการองค์การบริหารส่วนตำบลมะม่วงสองต้นโดยมี
รายละเอียดในการชำระภาษีต่าง ๆ ดังนี้ .-

ผู้มีหน้าที่ชำระภาษีโรงเรือนและที่ดิน จะต้องรับ
แบบพิมพ์แสดงรายการทรัพย์สิน (ภ.ร.ด. 2) และชำระภาษี
ภายในวันที่ 28 กุมภาพันธ์ 2553

 ผู้มีหน้าที่ชำระภาษีป้าย ต้องรับแบบพิมพ์แสดง
รายการภาษีป้าย (ภ.ป. 1) และชำระภาษีป้าย ภายในวันที่ 31 มีนาคม 2553

ผู้มีหน้าที่ชำระภาษีบำรุงท้องที่ ต้องชำระภาษี
บำรุงท้องที่ ภายในวันที่ 30 เมษายน 2553
ภาษีโรงเรือนและที่ดิน

  ความหมาย

ภาษีโรงเรือนและที่ดิน หมายถึง ภาษีที่จัดเก็บจากโรงเรือนหรือสิ่งปลูกสร้างอย่างอื่น  ๆ กับที่ดิน
ซึ่งต่อเนื่องกับโรงเรือนหรือสิ่งปลูกสร้างนั้น   เช่น ผู้ประกอบการ กิจการร้านค้า บ้านเช่าต่าง ๆ ตามลักษณะ ขนาด และทำเลที่ตั้ง

 ที่ดินซึ่งใช้ต่อเนื่องกับโรงเรือนหรือสิ่งปลูกสร้างอย่างอื่น ๆ
ตามพระราชบัญญัติภาษีโรงเรือนและที่ดินฯ มาตรา
6 ได้ให้ความหมายของ “ที่ดินซึ่งใช้ต่อเนื่องกับโรงเรือนหรือสิ่งปลูกสร้างอย่างอื่น ๆ” ว่าหมายถึง
(1) ที่ดินซึ่งปลูกโรงเรือนหรือสิ่งปลูกสร้างอย่าง
อื่น ๆ และ
(2) บริเวณต่อเนื่องกันซึ่งตามปกติใช้ไปด้วยกัน
กับโรงเรือนหรือสิ่งปลูกสร้าง

 ผู้มีหน้าที่ชำระภาษี
มาตรา 40 แห่งพระราชบัญญัติภาษีโรงเรือนและ
ที่ดินฯ กำหนดไว้เป็น 2 กรณี คือ
1) หากเจ้าของทรัพย์สินอันได้แก่ โรงเรือนหรือสิ่ง
ปลูกสร้างอย่างอื่น ๆ และที่ดิน เป็นเจ้าของเดียวกัน เจ้าของทรัพย์สินนั้นก็เป็นผู้มีหน้าที่เสียภาษี
2) แต่ถ้าที่ดิน และโรงเรือนหรือสิ่งปลูกสร้างอย่าง
อื่น ๆ เป็นคนละเจ้าของ กฎหมายกำหนดให้เจ้าของโรงเรือน
หรือสิ่งปลูกสร้างอย่างอื่น ๆ ต้องเป็นผู้เสียภาษี
            **********************
ผู้มีหน้าที่ชำระภาษีไม่ชำระภาษีตามกำหนด
ต้องเสียเงินเพิ่ม โดยมีรายละเอียดดังนี้

 ภาษีโรงเรือนและที่ดิน
- ถ้าชำระไม่เกินหนึ่งเดือนนับแต่วันพ้นกำหนดเวลาให้
เพิ่ม ร้อยละ 2.5 ของภาษีที่ค้างชำระ
- ถ้าเกินหนึ่งเดือนแต่ไม่เกินสองเดือน ให้เพิ่มร้อยละ 5

ของค่าภาษีค้าง
- ถ้าเกินสองเดือนแต่ไม่เกินสามเดือน ให้เพิ่มร้อยละ 7.5

ของค่าภาษีค้าง
- ถ้าเกินสามเดือนแต่ไม่เกินสี่เดือน ให้เพิ่มร้อยละ 10

ของค่าภาษีค้าง
**********************

ภาษีป้าย 

  ความหมาย

ป้าย หมายความว่า ป้ายแสดงชื่อ ยี่ห้อ หรือเครื่องหมายที่ใช้ในการประกอบการค้า หรือประกอบกิจการอื่น เพื่อหารายได้หรือโฆษณาการค้าหรือกิจการอื่น เพื่อหารายได้ ไม่ว่าจะได้แสดงหรือโฆษณาไว้ที่วัตถุใด ๆ ด้วยอักษรภาพ หรือเครื่องหมายที่เขียนแกะสลัก จารึก หรือทำให้ปรากฏด้วยวิธีอื่น
มาตรา 7 ให้เจ้าของป้ายมีหน้าที่เสียภาษีป้ายโดยเสียเป็นรายปี ยกเว้นป้ายที่เริ่มติดตั้งหรือแสดงในปีแรกเสียภาษีป้ายตั้งแต่วันเริ่มติดตั้งหรือแสดงจนถึงวันสิ้นปี และให้คิดภาษีป้ายเป็นรายงวดงวดละสามเดือนของปี โดยเริ่มเสียภาษีตั้งแต่งวดที่ติดตั้งป้ายจนถึงงวด
สุดท้ายของปี ทั้งนี้ ตามอัตราที่กำหนดในกฎ กระทรวงซึ่งต้องไม่เกินอัตราที่กำหนดในบัญชีอัตราภาษีป้าย
ให้เจ้าของป้ายซึ่งจะต้องเสียภาษีป้าย ยื่นแบบแสดงรายการภาษีป้ายตามแบบและวิธีการที่กระทรวงมหาดไทยกำหนดภายในเดือน มีนาคม ของปี

 หากมีการเปลี่ยนแปลง กรณีเปลี่ยนป้าย โอนป้าย ย้ายป้ายหรือปลดป้ายแล้ว ให้แจ้งให้องค์การบริหารส่วนตำบลมะม่วงสองต้นทราบ
ผู้มีหน้าที่ชำระภาษีไม่ชำระภาษีตามกำหนด
ต้องเสียเงินเพิ่ม โดยมีรายละเอียดดังนี้

 ภาษีป้าย
- ไม่ยื่นแบบแสดงรายการภาษีป้ายภายในเวลาที่ที่กำหนด ให้เสียเงินเพิ่มร้อยละสิบของจำนวนเงินที่ต้องเสียภาษีป้าย เว้นแต่กรณีที่เจ้าของป้ายได้ยื่นแบบแสดงรายการภาษีป้าย ก่อนที่พนักงานเจ้าหน้าที่จะแจ้งให้ทราบถึงการละเว้นนั้น ให้เสียเงินเพิ่มร้อยละห้าของจำนวนเงินที่ต้องเสียภาษีป้าย
- ยื่นแบบแสดงรายการภาษีป้ายโดยไม่ถูกต้อง ทำให้จำนวนเงินที่จะต้องเสียภาษีลดน้อยลง ให้เสียเงินเพิ่มร้อยละสิบของภาษีป้ายที่ประเมินเพิ่มเติมเว้นแต่กรณีที่เจ้าของป้ายได้มาขอแก้ไขแบบแสดงรายการภาษีป้ายให้ถูกต้อง ก่อนที่พนักงานเจ้าหน้าที่แจ้งการประเมิน
***********************************
ภาษีบำรุงท้องที่

 ความหมาย
ที่ดิน หมายความว่า พื้นที่ดิน และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดิน หรือครอบครองอยู่ในที่ดินที่ไม่เป็นกรรมสิทธิ์ของเอกชน

 ให้ผู้มีหน้าที่เสียภาษีบำรุงท้องที่ชำระภาษีบำรุงท้องที่ภายในเดือนเมษายนของทุกปี

 ที่ดินที่อยู่ในเขตพื้นที่ป่าสงวนแห่งชาติ ไม่ต้องเสียภาษีบำรุงท้องที่
ผู้มีหน้าที่ชำระภาษีไม่ชำระภาษีตามกำหนด
ต้องเสียเงินเพิ่ม โดยมีรายละเอียดดังนี้
- ไม่ยื่นแบบแสดงรายการที่ดินภายในเวลาที่
กำหนด ให้เสียเงินเพิ่มร้อยละสิบของจำนวนเงินที่ต้องเสียภาษีบำรุงท้องที่
- ไม่ชำระภาษีบำรุงท้องที่ภายในกำหนด ให้เสีย
เงินเพิ่มร้อยละยี่สิบสี่ต่อปีของจำนวนเงินที่ต้องเสียภาษีบำรุงท้องที่
***********************************
เอกสารประชาสัมพันธ์
การชำระภาษี

-  ภาษีโรงเรือนและที่ดิน
- ภาษีป้าย
- ภาษีบำรุงท้องที่
จัดทำโดย
องค์การบริหารส่วนตำบลมะม่วงสองต้น
โทร./โทรสาร  0-7531-0550

www.mamungsongton.go.th

